НэхъыжьыфIыр ягъэлъэпIащ
Урысей гвардием КъБР-м щиIэ къудамэм и лэжьакIуэхэр ехъуэхъуащ зи ныбжьыр илъэси 101-рэ ирикъуа ветераным.
Урысей гвардием ведомствэм щIэмыт и хъумакIуэ къудамэм Аруан щIыналъэм щиIэ хэщIапIэм и лэжьакIуэхэр, «Волонтёры Победы» урысейпсо жылагъуэ зэгухьэныгъэм хэтхэр, «Сириус» IуэхущIапIэм екIуалIэхэмрэ куей администрацэм и лIыкIуэхэмрэ хуеблэгъат Хэку зауэшхуэм и ветеран Руднев Иван и махуэшхуэмкIэ ехъуэхъуну.
ХьэщIэхэм ветераным хуауса усэм къыхуеджащ, зауэ уэрэдхэр хуагъэзэщIащ, нэхъыжьыфIым и нэгу зрагъэужьащ.
«Сыт хуэдиз и нэгу щIэмыкIами, Рудневым и нэгум гуапагъэ кърихыу, и гур щабэу къызэтенащ. Абы гъащIэр фIыуэ елъагъу, гушыIэ дахэ хэлъщ, и Iэри зэрыбыдэщ», - къыхигъэщащ Аруан щIыналъэ администрацэм и Iэтащхьэ Къуэшей Азэмэт.
Руднев Иван къыщалъхуащ Саратов областым хыхьэ Терновкэ къуажэ цIыкIум. Ар пхыкIащ зауэ хьэлъэми, мэжэщIалIэми, гугъуехь куэдми. Трактористхэм я курсхэр къиуха нэужь ар Челябинск заводым и тракторхэм ирилэжьащ, колхозым шоферу хэтащ. Зауэ лъэхъэнэм Рудневым дзэ еджапIэр къиухащ, лейтенант нэхъыщIэ дамэтелъыр иIэу. Зауэм щыIутым абы къалэнышхуэ и пщэ дэлъащ – гъэсыныпхъэхэр, лагъымхэр, ерыскъыпхъэхэр къришэкIащ, езым хуэдэу лэжьэну къызыпэщылъхэр игъэсащ, ТекIуэныгъэм и махуэм щыIущIащ Москва.
Зауэ нэужьым Рудневыр Къэбэрдей-Балъкъэрым къэIэпхъуащ и щхьэгъусэр щIыгъуу икIи ДОСААФ-м Аруан щIыналъэм щиIэ къудамэм и унафэщIу илъэс 25-кIэ лэжьащ.
ФЫРЭ Анфисэ.
